Vruntliike gruet myt heyl vurscreven unde wat ik gudes vermach. Eersamen heren, borghermestere [unde] ratlude, vrundes unde nabers, der stat Reval. Juwer eersamheyt gelivet to weten, dat ik jw vruntliiken unde hoghelicken danke, dat gy den bufen Philippus unde syne selscop hebben gehindert laten um mynen willen um des groten drepelicken scades willen, den se my gedan hebben, dye ontellick unde to lanck wer jw totoscrivende. Unde disse saken hebbe ik mynen deners Merthen Deghen unde Abram Petersone bevalen jw muntliiken unde apenbarlick to berichtende. Warumme bydde ik jw vruntliiken, dat gy wol duen unde sinden my den bufen Philippus unde syne selscop hiir int lant, darumme dat lant schuttet sick to eme, uppe dat ik mochte weten, wer dat lant daran schuldich weer efte he; unde ik wil jw guet wese vor alle namanyng, naclayng unde vor allen scaden, dye darvan komen mach. Wert sake, dat Got verbyede, dat he my uyt juwen rechten untqueme myt juwer hulpe, so en sal onse naberscop unde vruntscap nicht to beter wesen. Item, lyeven vrundes unde nabers, wetet, dat Hans Kropeliin is ok en alsulke scalk untkomen, dye ok disgeliiken hevet gedan, heytet David unde is uyt enem gebyede, heytet Satagont. Wert sake dat gy deme wor vernomen unde getogeren kunde, wente he hevet Hans Kropeliin groten scaden gedan, hiir moghen gy grote vruntscap mede verdenen van Hanse unde my. Lyeven vrundes. Bewiset jw hiiran als ik jw altiit wol tobelove. Desgeliiken wyl [ik] jw wederduen in alsulken saken, of es jw noet dede. Nicht meer, onse here Got beware juwe ersamheyt to ewighen tiiden. Gescreven uppe Wiborgh des sondages na visitacionis Marie anno 39. Cristern Niclisson ritter, drosset in Zweden unde hovetman uppe Wiborgh. Adress: Deme eersamen heren, borghermestere unde ratlude der stat Reval, kome desse brieff myt werdicheyt.